b'\n_START_ARTICLE_\nLGV Nord\n_START_SECTION_\nTraseul\n_START_PARAGRAPH_\nLGV Nord \xc3\xaencepe la Arnouville-l\xc3\xa8s-Gonesse, la 16,6 km de gara de Nord din Paris \xc3\xaen paralel cu linia clasic\xc4\x83 Paris-Creil. La V\xc3\xa9mars, \xc3\xaent\xc3\xa2lne\xc8\x99te LGV Interconnexion Est prin intermediul unui trinughi de conexiune situat \xc3\xaen apropierea Aeroportului Interna\xc8\x9bional Charles de Gaulle. Dup\xc4\x83 ce traverseaz\xc4\x83 p\xc4\x83durea Ermenonville prin est, se al\xc4\x83tur\xc4\x83 autostr\xc4\x83zii A1 \xc3\xaen dreptul localit\xc4\x83\xc8\x9bii Chevri\xc3\xa8res cu care continu\xc4\x83 \xc3\xaen paralel p\xc3\xa2n\xc4\x83 la periferia ora\xc8\x99ului Lille. La  Ablaincourt-Pressoir \xc3\xaen departamentul Somme, exist\xc4\x83 o gar\xc4\x83, TGV Haute-Picardie, ce deserve\xc8\x99te trenurile provincie-provincie. La Croisilles o bifurca\xc8\x9bie permite leg\xc4\x83tura spre Arras iar la Fretin, un trinughi de conexiune permite leg\xc4\x83tura cu Linia de mare vitez\xc4\x83 Lille-Bruxelles ce continu\xc4\x83 spre est \xc8\x99i traverseaz\xc4\x83 frontiera franco-belgian\xc4\x83 la Wannehain. La intrarea \xc3\xaen Lille linia este interconectat\xc4\x83 cu re\xc8\x9beaua clasic\xc4\x83 ce permite deservirea g\xc4\x83rii Lille-Flandres. Linia de mare vitez\xc4\x83 traverseaz\xc4\x83 ora\xc8\x99ul \xc3\xaen mare parte prin subteran, trec\xc3\xa2nd \xc8\x99i prin gara Lille-Europe. La Lambersart re\xc3\xaencepe tronsnul de mare vitez\xc4\x83 \xc3\xaen direc\xc8\x9bia Calais. La Cassel, un racord permite deservirea ora\xc8\x99ului Dunkerque iar terminus-ul liniei este la Fr\xc3\xa9thun, \xc3\xaen dreptul terminalului Eurotunnelului, ceea ce permite trenurilor TGV s\xc4\x83 deserveasc\xc4\x83 ora\xc8\x99ul Calais iar trenurilor Eurostar s\xc4\x83 continue c\xc4\x83l\xc4\x83toria spre Londra. ._NEWLINE_Traseul reprezint\xc4\x83 cea mai scurt\xc4\x83 leg\xc4\x83tur\xc4\x83 posibil\xc4\x83 \xc3\xaentre Paris \xc8\x99i Lille \xc3\xaens\xc4\x83 a fost aspru criticat \xc3\xaen regiunea Picardia, \xc3\xaen care, de\xc8\x99i o traverseaz\xc4\x83 de la sud la nord, nu deserve\xc8\x99te nici o licalitate. Gara TGV Haute-Picardie construit\xc4\x83 la jum\xc4\x83tatea distan\xc8\x9bei dintre Amiens \xc8\x99i Saint-Quentin este considerat\xc4\x83 ca fiind insuficient\xc4\x83. Criticii proiectului au denumit-o "gara sfeclei" (francez\xc4\x83 gare des betteraves) deoarece este construit\xc4\x83  \xc3\xaen mijlocul unor terenuri agricole, la o intersec\xc8\x9bie de autostr\xc4\x83zi. Un proiect LGV Picardie ar urma s\xc4\x83 deserveasc\xc4\x83 ora\xc8\x99ul Amiens asigur\xc3\xa2nd \xc3\xaen acela\xc8\x99i timp o leg\xc4\x83tur\xc4\x83 mai scurt\xc4\x83 \xc3\xaentre Paris \xc8\x99i Tunelul Canalului M\xc3\xa2necii reduc\xc3\xa2nd astfel timpul unei c\xc4\x83l\xc4\x83torii \xc3\xaentre Paris \xc8\x99i Londra sub dou\xc4\x83 ore. Totodat\xc4\x83 ar permite descongestionarea LGV Nord aflat\xc4\x83 actualmente aproape de satura\xc8\x9bie.'